Oikeusministeriö
Lainvalmisteluosasto
PL 25 
00023 valtioneuvosto

Lausuntopyyntönne 27.9.2007
Lausunto koskien luonnosta hallituksen esitykseksi holhoustoimen 
edunvalvontapalvelujen järjestämisestä annetun lain ja holhoustoimesta 
annetun lain 8 §:n muuttamista 
Kunnallinen työmarkkinalaitos lausuu lakiesityksen henkilöstöä koskevista vaikutuksista. Muilta osin Kunnallinen työmarkkinalaitos yhtyy Suomen Kuntaliiton lausuntoon. Lausuntonaan Kunnallinen työmarkkinalaitos esittää seuraavaa.
	Liikkeen luovutus-periaate tulisi mainita ehdotetuissa lainsäännöksissä, koska kyseinen periaate on todettu kunta- ja palvelurakenneuudistuksesta annetun lain 13 §:ssä sekä kunnallisesta viranhaltijasta annetun lain 25 §:ssä. Puitelaissa (laki kunta- ja palvelurakenneuudistuksesta 13 §) todettua automaattista liikkeen luovutusperiaatetta tulisi noudattaa ja käyttää hyväksi lakitekstin laadinnassa.
	Esitysluonnoksen 13 §:n 3 momentin (siirtymäsäännökset) mukaan aiemmin edunvalvontapalvelujen tuottamistehtävissä toimineet päätoimiset viranhaltijat ja työntekijät nimitetään suostumuksensa nojalla perustettavaan oikeusaputoimiston virkaan. Kyseinen toimintamalli on ongelmallinen. Ensinnäkin rajaus siitä, että vain ennen tiettyä määräpäivää (x.x.2007) virkaan tai tehtävään otetut henkilöt nimitettäisiin uuteen virkaan tai tehtävään, on em. liikkeen luovutuksen periaatteiden vastainen. Toiseksi määräaikaiset em. tehtävissä toimivat henkilöt aiotaan jättää siirron ulkopuolelle. Kunnallinen työmarkkinalaitos viittaa määräaikaisten ja osa-aikaisten tasavertaisen kohteluun suhteessa vakinaisiin viranhaltijoihin/työntekijöihin (ks. esim. työsopimuslaki 2. luku 2). Työryhmän väliraportissa olevan selvityksen mukaan edunvalvonnan tehtäviä hoitaa osa-aikaisesti noin 35 % henkilöstöstä.
	Kunnallinen työmarkkinalaitos katsoo, että henkilöstön siirtymisen kannalta olennainen hetki olisi toiminnan siirtohetki ja sen tulisi olla rajana henkilöstön siirtymiselle valtion palvelukseen. Tämä tulkinta noudattaa liikkeen luovutuksessa sovellettavia periaatteita. Siirron tulisi koskea vakinaisten viranhaltijoiden ja toistaiseksi voimassa olevassa työsuhteessa olevien työntekijöiden lisäksi myös määräaikaisia. Lakiehdotuksessa määritellyn päätoimisuuden rajaa tulisi alentaa 70 %:sta 50 %:iin. Sellaisen henkilön, jonka tehtävät muodostuvat olennaiselta osin (vähintään 50 %) edunvalvontapalveluista, tulisi lukea liikkeen luovutuksella siirtyviin henkilöihin. Mikäli henkilö on tosiasiassa osa-aikainen (ei siis tee jotain muuta tehtävää kunnan palveluksessa) tulisi tällaisten henkilöiden siirtyä liikkeen luovutuksella huolimatta edellä mainitusta 50 %:n päätoimisuuden rajasta. Tähän ryhmään saattaa kuulua myös sellaisia viranhaltijoita jotka hoitavat esimerkiksi osa-aikaisena (50–50%) kahdessa eri kunnassa edunvalvontapalveluja. Lakiehdotuksen mukaan kyseistä 70 % rajaa sovellettaisiin myös osa-aikaeläkkeellä oleviin (mukaan lukien osatyökyvyttömyyseläkkeellä olevat), mikä saattaisi aiheuttaa sen, ettei yksikään osa-aikaeläkkeellä oleva siirtyisi em. rajauksen takia ao. valtion virkaan. Näiden seikkojen osalta Kunnallinen työmarkkinalaitos viittaa yhdenvertaisuuslain 6 §:n ja perustuslain 6 §:n syrjintäkieltoa koskeviin säännöksiin.
	Vuosilomaa koskeva säännös lakiluonnoksen 13 §:n 4 momentissa ei olisi tarpeellinen, mikäli liikkeen luovutus mainittaisiin lakitekstissä. Liikkeen luovutuksessa työntekijät ja viranhaltijat nimittäin siirtyvät automaattisesti luovuttajan palveluksesta luovutuksensaajan palvelukseen ns. vanhoina työntekijöinä. Luovutuksensaajan vastuulle siirtyvät näin myös työntekijän/viranhaltijan palvelusaikaan perustuvat etuudet: vuosilomaetuudet, sairausajan palkkaetuudet, irtisanomisajan pituus jne. Siten myöskään viittaus ns. takuupalkkaan ei olisi tarpeen. 4 momentin sisältöön palvelussuhteen ehtojen määräytymisestä ei ole sinänsä huomautettavaa.
	Myös suostumuksella virkaan nimittäminen (13 § 3 mom.) olisi poistettava, koska liikkeen luovutuksessa työntekijällä/viranhaltijalla ei ole oikeutta vastustaa siirtymistä ja ilmoittaa jäävänsä luovuttajan palvelukseen. Vaikka virkaan nimittäminen sinänsä edellyttää yleensä suostumusta, olisi henkilöstön siirtyminen ylipäätään johonkin palvelussuhteeseen valtiolle automaattista eikä yksittäisellä viranhaltijalla/työntekijällä olisi oikeutta vastustaa sitä.  
	KUNNALLINEN TYÖMARKKINALAITOS

Työmarkkinajohtaja	Markku Jalonen

Neuvottelupäällikkö	Elina Vartiainen-Hynönen